'Mad Max' se mense | Netwerk24
Wat begin het as 'n grap, het waar geword toe Darren Stanford en Annerie Lamprecht in 'n Mad Max-agtige trok by die Hoërskool Durbanville se matriekafskeid aangekom het.
Darren is deel van 'n hegte familie wat almal lief is vir groot karre wat 'n geraas maak. Die raserige Dodge behoort aan sy tannie, Olivia Wiggins, en die voertuig het selfs 'n naam: Hendrik.
Darren se niggie Francis Loubser en haar man, Stephan, en kinders, Ste­phaan en Olivia, het almal aangetrek om te lyk soos Mad Max-karakters.
Annerie Lamprecht lyk klein in die reuse-Dodge waarmee sy en Darren Stanford by die Hoërskool Durbanville se matriekafskeid aangekom het.
Stephan, wat vir 'n vervoermaatskappy werk, het bestuur. "Daai trok het nie kragstuur nie en 'n mens moet nogal jou storie ken. Met 'n gesweet, 'n geskel en baie stres het ons dit darem almal oorleef," vertel Francis. "Die mense het gejuig vir die snaakse trok wat raas asof jy by 'n Nascar-resies is en almal wou net heeltyd hê ons moet hom rev. Hulle was ook nogal geskok oor ons kleredrag en wou weet of ons régtig so 'n goth-familie is. Maar nee, ons is doodnormaal en wou net 'n bietjie anders wou wees en sorg vir 'n onvergeetlike matriekafskeid vir my nefie."
Van links na regs is Stephan Loubser, Darren Stanford, Annerie Lamprecht en Francis Loubser. Voor staan klein Stephaan.
Vandat Dirkie Pretorius die sirkusfliek The Greatest Showman gekyk het, wou hy as "The Greatest Couple" matriekafskeid toe gaan. Sy meisie van die afgelope nege maande, Leonie van der Merwe, was aan sy sy, en Loryn Haute Couture van Rustenburg het al sy verwagtinge oortref met die uitrustings wat dit laat lyk asof hulle uit die silwerdoek stap.
Groot was hul verbasing toe die tema van die Hoërskool Wagpos se afskeid boonop "The Greatest Showman" was. Die makietie het op 8 Augustus by die Fatherland Estate buite Brits plaasgevind.
Darren Stanford en Annerie Lamprecht op hul matriekafskeid.
Al die matrieks het eers op die skool se rugbyveld bymekaar gekom en is van daar na die geleentheid vervoer. Dirkie en Leonie het stylvol met 'n wynrooi 1934-Chevrolet aangekom.